Diari Oficial de la Generalitat Valenciana


Sumari del DOGV 9983, del 14-11-2024 (2024/11150)

RESOLUCIÓ de 24 d’octubre de 2024, de la Subsecretaria, per la qual es disposa la publicació del conveni subscrit entre la Generalitat, a través de la Vicepresidència i Conselleria de Servicis Socials, Igualtat i Vivenda, i la Plataforma del Tercer Sector de la Comunitat Valenciana, per a la realització d'activitats formatives en matèria de servicis socials per a l'exercici 2024.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9983

Data del DOGV
:   14-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11084

CVE
:   WPIV-Z-8985-95130

Data del document
:   24-10-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

La Generalitat, a través de la Vicepresidència i Conselleria de Servicis Socials, Igualtat i Vivenda, i la Plataforma del Tercer Sector de la Comunitat Valenciana, han subscrit, amb data 16 d’octubre de 2024, amb la tramitació reglamentària prèvia, un conveni per a la realització d'activitats formatives en matèria de servicis socials durant l'exercici 2024.

En compliment del que s'establix en la clàusula dihuitena de l'esmentat conveni, que figura com a annex a esta resolució, és procedent la seua publicació en el *Diari Oficial de la Generalitat Valenciana*.

València, 24 d'octubre de 2024

María Luisa Mediavilla Cruz

La subsecretària de la Vicepresidència i Conselleria de Servicis Socials, Igualtat i Vivenda

*Conveni de col·laboració entre la Generalitat, a través de la Vicepresidència i Conselleria de Servicis Socials, Igualtat i Vivenda, i la Plataforma del Tercer Sector de la Comunitat Valenciana, per a la realització d’activitats formatives en matèria de servicis socials per a l’exercici 2024.*

REUNITS

D’una part, la Generalitat, representada per la vicepresidenta i consellera de Servicis Socials, Igualtat i Vivenda, Susana Camarero Benítez, nomenada pel Decret 18/2024, de 12 de juliol, del president de la Generalitat, pel qual es nomenen les persones titulars de les vicepresidències i de les conselleries, en exercici de les atribucions que li conferix el Decret 92/2024, de 2 d’agost, del Consell, de modificació del Decret 81/2024, de 12 de juliol, del Consell, pel qual s’establix l’estructura orgànica bàsica de la Presidència i de les conselleries de la Generalitat, i l’article 1 del Decret 132/2023, de 10 d’agost, del Consell, d’aprovació del Reglament orgànic i funcional de la Vicepresidència Segona i Conselleria de Servicis Socials, Igualtat i Vivenda, d’acord amb el que disposa l’article 6 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, així com l’article 160.4, lletra d, de la Llei 1/2015, de 6 de febrer, d’hisenda pública, del sector públic instrumental i de subvencions.

I, d’una altra, Luis Vañó Gisbert, en condició de president de la Plataforma del Tercer Sector de la Comunitat Valenciana, amb CIF E86668351, en nom d’esta, legitimat per a este acte segons l’article 29 dels estatuts modificats i aprovats en assemblea general extraordinària de data 19 de desembre de 2022 i el certificat del secretari general Enrique Llin Ruiz, de data 18 de maig de 2023.

Les parts, en la representació que exercixen i amb les facultats que els seus respectius càrrecs els conferixen, es reconeixen capacitat legal suficient per a subscriure este conveni i, a este efecte,

EXPOSEN

*Primer*

L’Estatut d’Autonomia de la Comunitat Valenciana, en l’article 49.1.24a, atribuïx a la Generalitat la competència exclusiva en matèria de servicis socials, l’exercici de la qual s’ha d’orientar a aconseguir un model de desenrotllament equitatiu, territorialment equilibrat i sostenible, basat en la incorporació de processos d’innovació, la integració plena en la societat de la informació i la formació permanent.

*Segon*

Referent a això, la Llei 3/2019, de 18 de febrer, de servicis socials inclusius de la Comunitat Valenciana, establix en l’article 121.3 que la formació estarà dirigida també a la preparació professional en nous camps d’intervenció davant de necessitats emergents en les realitats socials i podrà ampliar-se a professionals de les entitats col·laboradores de la xarxa del Sistema Públic Valencià de Servicis Socials (d’ara en avant, SPVSS) en les condicions que es determinen reglamentàriament.

*Tercer*

La Vicepresidència i Conselleria de Servicis Socials, Igualtat i Vivenda, màxim òrgan encarregat de la direcció i l’execució de la política del Consell en matèria de servicis socials, és conscient del paper que exercix la Plataforma del Tercer Sector de la Comunitat Valenciana per a poder defendre els drets i els interessos socials de la ciutadania, principalment de les persones en situació de pobresa o risc d’exclusió.

*Quart*

La Plataforma del Tercer Sector de la Comunitat Valenciana es constituïx amb l’objectiu de realitzar un projecte conjunt d’acció, per part de les plataformes i les organitzacions més representatives del tercer sector de la Comunitat Valenciana, actuant amb cohesió interna i estratègia comuna, i que té entre els seus fins estratègics generar propostes a favor de les persones, especialment les que es troben en risc d’exclusió social, pobresa o vulnerabilitat.

*Quint*

La Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, centre directiu de la Vicepresidència i Conselleria de Servicis Socials, Igualtat i Vivenda al qual correspon impulsar la formació, l’avaluació i la normalització de la qualitat en el sector dels servicis socials, considera oportú promoure la formació que estarà dirigida també a la preparació professional en nous camps d’intervenció davant de necessitats emergents en les realitats socials i podrà ampliar-se a professionals de les entitats col·laboradores de la xarxa de l’SPVSS, en les condicions que es determinen reglamentàriament.

Així mateix, el Pla estratègic de subvencions de la Vicepresidència Segona i Conselleria de Servicis Socials, Igualtat i Vivenda per al període 2024-2026, aprovat per la Resolució de 18 de juny de 2024, i publicat en el DOGV número 9875, de data 20 de juny de 2024, inclou la línia de subvenció objecte d’este conveni de col·laboració.

*Sext*

Este conveni instrumenta la concessió d’una subvenció a la Plataforma del Tercer Sector de la Comunitat Valenciana destinada a finançar la formació especialitzada a professionals de l’SPVSS.

La finalitat d’este conveni és canalitzar a favor de l’entitat beneficiària la subvenció que figura en la Llei 8/2023, de 27 de desembre, de pressupostos de la Generalitat, per a l’exercici 2024, dins del crèdit consignat en la línia de subvenció S1196 del pressupost de la Vicepresidència Segona i Conselleria de Servicis Socials, Igualtat i Vivenda, en l’aplicació pressupostària Z8634.16.17.957C82.9. Tot això de conformitat amb el que establixen l’article 22.2, lletra a, de la Llei 38/2003, de 17 de novembre, general de subvencions (d’ara en avant, LGS), i l’article 168.1.A de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions (d’ara en avant, Llei 1/2015).

*Sèptim*

La subvenció atorgada per mitjà d’este conveni no es troba dins del marc que preveu l’article 107.1 del Tractat de funcionament de la Unió Europea, atés que, per la seua naturalesa, no suposa un avantatge econòmic, i no falseja ni pot falsejar la competència ni els intercanvis comercials entre els estats membres. En conseqüència, s’exclou del règim de notificació d’ajudes públiques a la Comissió Europea.

*Octau*

És voluntat de les parts concretar la seua col·laboració per a posar en marxa este conveni, a fi de fomentar la realització d’activitats formatives orientades a afavorir el coneixement, l’adaptació al servici i l’atenció professional adequada a les persones usuàries dels servicis socials, amb la finalitat de contribuir a la millora del funcionament de l’SPVSS. En conseqüència, atés que les parts han arribat a un acord complet i total, decidixen formalitzar este conveni de col·laboració de conformitat amb les següents

CLÀUSULES

*Primera. Objectiu*

El present conveni té per objectiu instrumentar la concessió d’una subvenció a la Plataforma del Tercer Sector de la Comunitat Valenciana, destinada a finançar la formació especialitzada en servicis socials de les persones professionals que treballen en centres gestionats per entitats socials col·laboradores del Sistema Públic Valencià dels Servicis Socials amb el contingut que s’especifica en la clàusula segona.

*Segona. Activitats que cal dur a terme*

L’activitat objecte del conveni és la d’organitzar i impartir, per part de la Plataforma del Tercer Sector de la Comunitat Valenciana, accions formatives especialitzades orientades a la millora de la qualitat dels servicis socials a la Comunitat Valenciana, mitjançant la preparació i/o la qualificació de les persones professionals de les entitats socials col·laboradores del Sistema Públic Valencià dels Servicis Socials, sobre les matèries següents:

El model de servicis socials a la Comunitat Valenciana: la Llei 3/2019, de 18 de febrer, de servicis socials inclusius de la Comunitat Valenciana, i els decrets que la despleguen.

Ètica en la intervenció social per a professionals des del Sistema Públic Valencià de Servicis Socials. El Decret 126/2022, de 30 de setembre, del Consell, pel qual es creen els comités d’ètica del Sistema Públic Valencià de Servicis Socials.

El model d’atenció centrat en la persona, que garantisca l’atenció personalitzada, integral i contínua a través de la intervenció holística en servicis socials.

La participació ciutadana en el Sistema Públic Valencià de Servicis Socials: funcionament dels òrgans de participació de la conselleria competent en matèria de servicis socials (consells locals i zonals d’inclusió social, infància i adolescència, dona…).

La qualitat en el Sistema Públic Valencià de Servicis Socials, en què s’inclouen els continguts del Decret 18/2023, de 3 de març, del Consell, pel qual es regula la qualitat en el Sistema Públic Valencià de Servicis Socials.

Drets i deures de les persones usuàries dels servicis socials.

Direcció, gestió d’equips, benestar i atenció dels professionals del Sistema Públic Valencià dels Servicis Socials.

Prestacions, intervencions i ferramentes referides a l’atenció integral de persones majors, persones en situació de dependència, xiquets, xiquetes i jóvens en situació de risc o desemparament, dones víctimes de la violència masclista, persones amb malaltia mental greu, persones amb discapacitat, col·lectius vulnerables, persones sense llar, persones exrecluses, persones immigrants en situació administrativa irregular, entre altres.

Bones pràctiques i innovació social en el Sistema Públic Valencià de Servicis Socials.

Projectes i ferramentes de col·laboració en la gestió entre Administració pública i la Plataforma del Tercer Sector de la Comunitat Valenciana.

L’acció voluntària en les entitats socials col·laboradores del Sistema Públic Valencià de Servicis Socials.

La programació d’activitats arreplega també les accions formatives específiques, constatades per part de la Plataforma del Tercer Sector de la Comunitat Valenciana, vinculades a les necessitats de formació de les persones professionals a qui es dirigisca cada acció formativa concreta.

Les accions formatives es duran a terme en les modalitats presencial, telepresencial/streaming (de manera sincrònica), en línia o mixta. La modalitat en línia només es podrà triar si els continguts i la metodologia de l’acció formativa no ho desaconsellen.

Podran ser beneficiàries d’estes activitats formatives les persones professionals dels servicis socials que treballen en centres gestionats per entitats socials col·laboradores del Sistema Públic Valencià de Servicis Socials, segons el que disposa la Llei 3/2019, de 18 de febrer, de la Generalitat, de servicis socials inclusius de la Comunitat Valenciana, a excepció del personal empleat públic de la Generalitat.

El desglossament de les activitats que cal dur a terme, així com la part de la quantia de la subvenció que es dedica a cada una de les actuacions descrites, s’arreplega en els documents Pla de treball i Memòria econòmica que s’incorporen com a annexos a este conveni.

*Tercera. Obligacions de les parts*

La Generalitat es compromet a abonar l’import de la subvenció d’acord amb el que disposa la clàusula sèptima.

Totes les activitats que s’efectuen a l’empara de la subvenció instrumentada en este conveni hauran de comptar amb la publicitat institucional adequada, en què s’ha de fer constar la participació financera de la Generalitat, per mitjà de la Vicepresidència i Conselleria de Servicis Socials, Igualtat i Vivenda.

La Plataforma del Tercer Sector de la Comunitat Valenciana ha d’acreditar, abans de la subscripció del conveni, que no incorre en cap de les circumstàncies que arreplega l’article 13 de l’LGS, així com que està al corrent en el compliment de les seues obligacions tributàries amb l’Estat i amb la comunitat autònoma, i davant de la Seguretat Social. El compliment d’esta condició el podrà verificar d’ofici l’administració concedent mitjançant una consulta telemàtica, si ho autoritza l’entitat interessada. En cas contrari, haurà d’acreditar-la documentalment a requeriment de l’òrgan concedent, així com el fet que no és deutora per resolució de procedència de reintegrament de les subvencions, de conformitat amb el que establixen els articles 21 i 22 del Reglament de l’LGS, aprovat pel Reial decret 887/2006, de 21 de juliol.

La Plataforma del Tercer Sector de la Comunitat Valenciana es compromet a dur a terme les activitats arreplegades en la clàusula segona i a justificar la seua realització abans de la finalització del termini establit en la clàusula sèptima, així com al compliment de les obligacions que establix l’article 14 de l’LGS.

La Plataforma del Tercer Sector de la Comunitat Valenciana no efectuarà cap activitat econòmica en relació amb les activitats finançades per este conveni, ni ingressarà cap compensació econòmica dels destinataris d’estes activitats. El finançament que preveu este conveni no repercutirà en altres activitats alienes a este, per la qual cosa s’haurà de diferenciar entre les unes i les altres, així com els costos i ingressos d’estes. A este efecte, hauran de diferenciar-se les activitats objecte d’este conveni en la memòria anual i en la gestió econòmica i comptable de la Plataforma del Tercer Sector de la Comunitat Valenciana.

Cap de les activitats realitzades en l’àmbit d’este conveni comportarà contraprestació per part dels destinataris d’accions formatives.

*Quarta. gastos subvencionables*

Podran subvencionar-se els gastos que es facen des de l’1 de gener fins al 30 de novembre de 2024 que estiguen directament relacionats amb les activitats que preveu la clàusula segona, i així es justifique en la memòria d’actuació, i que complisquen les condicions de l’article 31 de l’LGS.

2. Són subvencionables i es consideraran gastos directes: la contractació de servicis professionals, les dietes i els gastos de desplaçament i els contractes de cessió d’aules o mitjans telemàtics.

Respecte dels gastos de desplaçament i les dietes de transport, allotjament i manutenció generats per raó de les activitats objecte del conveni, s’enquadraran dins dels límits que preveu el Decret 24/1997, d’11 de febrer, del Consell, sobre indemnitzacions per raó del servici i gratificacions per servicis extraordinaris, modificat pels decrets 64/2011, de 27 de maig; 95/2014, de 13 de juny, i 7/2023, de 27 de gener, del Consell.

3. També són subvencionables les retribucions del personal propi dedicat a la gestió del pla de formació, els gastos inherents a les obligacions fiscals i amb la Seguretat Social o derivats d’esta relació laboral, si bé estos gastos tindran la consideració de gastos indirectes a l’efecte del que disposa l’article 31.9 de l’LGS. En cas que resulten necessaris i sempre que es justifiquen degudament, estos gastos de personal no podran excedir el 25 % del total de la subvenció.

Tant en els costos de personal propi de l’entitat beneficiària com en la contractació de persones professionals alienes a esta, es presentarà la justificació desglossada per hores dedicades a l’activitat a la qual s’imputen, així com el preu per hora, juntament amb el contracte subscrit, les nòmines i els TC2.

4. Es podran imputar com a costos indirectes, d’acord amb els principis i les normes de comptabilitat generalment admeses, i en tot cas, en la mesura en què estos costos corresponguen al període en què, efectivament, es du a terme l’activitat, de conformitat amb el que disposa l’article 31.9 de l’LGS, fins a un màxim del 10 % del total de la subvenció.

5. No seran objecte de subvenció els gastos d’adquisició de béns inventariables, els produïts amb motiu de procediments judicials i els impostos, excepte els corresponents al pagament de les factures que va ocasionar l’activitat subvencionada quan complisquen les condicions que establix l’article 31.8 de l’LGS. Tampoc seran gastos subvencionables, segons l’apartat 7 de l’article 31 de la llei referida, els interessos deutors dels comptes bancaris i els interessos, els recàrrecs i les sancions administratives i penals.

6. D’acord amb el que disposa l’article 31.8 de l’LGS, no serà subvencionable l’IVA satisfet per l’adquisició de béns o servicis i, en general, qualsevol impost pagat per l’entitat beneficiària, llevat que s’acredite documentalment que este forma part del cost de l’activitat que es desenrotllarà i que no és susceptible de recuperació o compensació. En este cas, s’haurà d’acreditar la no subjecció o l’exempció d’este impost, o la no deducció de l’IVA suportat en l’adquisició de béns o servicis.

*Quinta. Subcontractació de l’activitat subvencionada*

L’entitat beneficiària podrà subcontractar part de l’activitat subvencionada en els termes que establix l’article 29 de l’LGS. Esta subcontractació podrà ser de fins al 100 % de l’import de l’activitat subvencionada, sumats els preus de tots els subcontractes.

Quan l’import de l’activitat que s’ha de subcontractar supere les quanties establides en la normativa vigent reguladora dels contractes del sector públic, per al contracte menor, l’entitat beneficiària haurà de sol·licitar com a mínim tres ofertes de diferents proveïdors, amb caràcter previ a la contracció del compromís per a la prestació del servici, llevat que per les característiques especials dels gastos subvencionables no hi haja un nombre suficient d’entitats que el presten en el mercat.

Les subcontractacions efectuades hauran de respectar la normativa aplicable, ajustar-se als preus de mercat i aportar, en cada cas, una memòria justificativa del fet que la subcontractació s’ha efectuat en estes condicions, així com aportar el compromís per escrit de la part subcontractada de l’exigència que arreplega la clàusula catorzena d’este conveni, d’acord amb el que establix l’article 21.2 del Decret 118/2022, de 5 d’agost, del Consell, pel qual es regula la inclusió de clàusules de responsabilitat social en la contractació pública i en les convocatòries d’ajudes i subvencions.

De conformitat amb el que disposa l’article 29.7 de l’LGS, en cap cas l’entitat beneficiària podrà concertar l’execució total o parcial de les activitats subvencionades amb les persones o les entitats que s’enumeren en l’article mencionat.

En el cas de subcontractació total o parcial de les activitats subvencionades amb persones vinculades amb l’entitat beneficiària, que són les que definix l’article 68 del Reglament de l’LGS, aprovat pel Reial decret 887/2006, de 21 de juliol, només es podrà efectuar la subcontractació quan concórreguen les circumstàncies següents:

1. Que s’obtinga l’autorització prèvia expressa de l’òrgan concedent.

2. Que l’import subvencionable no excedisca el cost en què haja incorregut l’entitat vinculada. L’acreditació del cost es farà en la justificació, en els mateixos termes que s’establixen per a l’acreditació dels gastos del beneficiari.

*Sexta. Justificació i pla de control*

El termini de justificació econòmica del total dels gastos derivats de l’activitat subvencionada vencerà el 15 de novembre de 2024.

La Plataforma del Tercer Sector de la Comunitat Valenciana justificarà l’aplicació de l’import de la subvenció per mitjà de la presentació del compte justificatiu simplificat a què es referix l’article 75 del Reglament de l’LGS, aprovat pel Reial decret 887/2006, de 21 de juliol, que tindrà caràcter de document amb validesa jurídica per a la justificació de la subvenció, i que contindrà els documents següents:

1. Una memòria d’actuació justificativa del compliment de les condicions que imposa este conveni, amb la indicació de les activitats dutes a terme i els resultats obtinguts.

2. Una relació classificada dels gastos de l’activitat, amb la identificació de la persona creditora i del document, l’import, la data d’emissió i la data de pagament.

3. Un detall d’altres ingressos o subvencions que hagen finançat l’activitat subvencionada, amb la indicació de l’import i la procedència.

4. Certificats acreditatius d’estar al corrent de les seues obligacions tributàries i de la Seguretat Social, de conformitat amb el que establix l’article 171.1 de la Llei 1/2015, o autorització perquè la Vicepresidència i Conselleria de Servicis Socials, Igualtat i Vivenda els obtinga telemàticament, llevat que continuen vigents els que s’hagen presentat amb anterioritat a la firma del conveni, per no haver transcorregut més de sis mesos des que es van expedir.

5. Declaració responsable que acredite que l’entitat beneficiària no és deutora per resolució de procedència de reintegrament de subvencions, de conformitat amb el que disposa l’article 34.5 de l’LGS, i l’article 171.1 de la Llei 1/2015, llevat que l’aportada per a la preparació del conveni no haja sobrepassat el límit de sis mesos de validesa.

6. Declaració responsable que acredite que tots els gastos justificats corresponen a les activitats que preveu este conveni.

7. Declaració responsable que acredite que les persones que han rebut la formació no són personal empleat públic de la Generalitat Valenciana, segons indica la clàusula segona d’este conveni.

La justificació s’haurà de dirigir a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials. Es presentarà en el registre electrònic de la Vicepresidència i Conselleria de Servicis Socials, Igualtat i Vivenda, en la URL:

<https://sede.gva.es/va/tramit-generic>

D’acord amb el que disposa l’article 31.2 de l’LGS, es considerarà gasto efectuat el que haja sigut efectivament pagat. Sense perjuí del que s’ha dit anteriorment, quan es tracte de tributs i gastos de la Seguretat Social a càrrec de l’entitat beneficiària, s’entendrà també com a gasto efectuat el que s’haja generat abans de finalitzar el termini de justificació i que estiga en període d’ingrés voluntari no vençut en la mateixa data, encara que caldrà acreditar el pagament efectiu quan es produïsca.

Les factures corresponents als gastos corrents que arreplega este conveni s’hauran d’ajustar al que establix el Reial decret 1619/2012, de 30 de novembre, pel qual s’aprova el reglament que regula les obligacions de facturació.

Així mateix, la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials farà la comprovació administrativa de la justificació documental de la subvenció concedida mitjançant la revisió de la documentació justificativa que establix este conveni, així com de l’aportació preceptiva per l’entitat beneficiària, de conformitat amb l’article 169 de la Llei 1/2015.

La comprovació material de la realització efectiva de l’activitat, l’existència de la condició o el compliment de la finalitat es farà en els termes que establix el pla de control aprovat per la Resolució del director general de Gestió del Sistema Sociosanitari i de l’Institut Valencià de Formació, Investigació i Qualitat dels Serveis Socials, de 19 de gener de 2024, publicat en el DOGV número 9776, de 29 de gener de 2024, i de conformitat amb el que establix l’apartat 3 de l’article 169 de la Llei 1/2015, serà de caràcter administratiu, *a posteriori*, dirigit a comprovar determinats aspectes tècnics, econòmics o administratius, i el percentatge mínim de subvenció que es controlarà serà del 100 % de l’import finançat.

En el cas que l’import justificat siga inferior a la subvenció que preveu este conveni, o es produïsca la concurrència d’altres ajudes que puguen superar el cost de les actuacions, l’aportació de la Conselleria es minorarà en la quantia corresponent.

En tot cas, s’haurà de tindre en compte el que establixen els articles 30, 31 i 32 de l’LGS mencionada pel que fa a la justificació de les subvencions públiques i dels gastos subvencionables.

Sèptima. Termini i pagament

El conveni tindrà vigència des de la data de la seua firma, sense perjuí que puguen finançar-se els gastos efectuats des de l’1 de gener de 2024. El termini de justificació econòmica de l’activitat subvencionada vencerà el 15 de novembre de 2024.

El finançament de les activitats subvencionables per part de la Generalitat no podrà superar el cost de l’activitat, ni el límit de 50.000,00 € (cinquanta mil euros).

L’import mencionat serà amb càrrec a l’aplicació pressupostària K3372.14.17.791A66.1, línia de subvenció S1196, Formació especialitzada en el Sistema Públic Valencià de Servicis Socials, a les persones professionals de l’àmbit dels servicis socials que treballen en centres gestionats per entitats socials col·laboradores de l’SPVSS, dels pressupostos de la Generalitat per a l’any 2024.

El pagament de la subvenció, de conformitat amb el que disposa l’article 171.1 de la Llei 1/2015, es farà amb la justificació prèvia per la Plataforma del Tercer Sector de la Comunitat Valenciana de la realització de les activitats formatives per a les quals es va concedir la subvenció, d’acord amb els termes que establix la clàusula sexta.

El pagament l’efectuarà la Generalitat mitjançant transferència bancària al compte que designe la Plataforma del Tercer Sector de la Comunitat Valenciana.

En el cas que el compte bancari de l’entitat no estiga donat d’alta en la Generalitat, o s’hagen de modificar les dades, l’entitat ha de donar d’alta les dades mitjançant el sistema PROPER, en compliment de l’Orde 2/2022, de la Conselleria d’Hisenda i Model Econòmic, per la qual es regulen les actuacions o els tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d’Hisenda i Model Econòmic, per la qual s’aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L’enllaç al sistema PROPER és el següent:

<https://www.gva.es/va/inicio/procedimientos?id_proc=22423>

*Octava. Reintegrament i minoració de la subvenció*

Serà procedent la minoració o el reintegrament de la subvenció concedida, amb reembossament de les quantitats percebudes i l’exigència dels interessos de demora des del moment del pagament, per incompliment de les obligacions i els requisits que establix este conveni, així com en els supòsits de causes de reintegrament que establixen els articles 37 i 40.1 de l’LGS.

Els criteris de graduació dels incompliments en relació amb el reintegrament o la minoració de l’ajuda concedida seran els següents:

|  |  |
| --- | --- |
| *Possibles incompliments* | *Percentatge que cal reintegrar* |
| Incompliment total dels fins per als quals s’ha atorgat la subvenció | 100 % |
| Incompliment parcial dels fins per als quals s’ha atorgat la subvenció | Proporcional als fins no complits |
| Incompliment de l’obligació de justificació | 100 % |
| Justificació insuficient o deficient | Proporcional a la part no justificada |
| Incompliment parcial d’altres condicions imposades | Proporcional a les obligacions no complides |
| Incompliment de la clàusula de responsabilitat social | Proporcional a les obligacions no complides |

  

D’acord amb l’article 172 de la Llei 1/2015, les quantitats que s’han de reintegrar tindran la consideració d’ingressos de dret públic i generaran interessos de demora des de l’endemà del seu venciment.

L’interés de demora resultarà de l’aplicació, per a cada any o període dels que integren el període de càlcul, de l’interés legal fixat en la Llei de pressupostos generals de l’Estat per a estos exercicis, de conformitat amb el que establix l’article 16 de Llei 1/2015.

La Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials efectuarà el control i el seguiment de les accions, mitjançant les comprovacions que considere necessàries, perquè l’entitat beneficiària complisca les seues obligacions i les condicions i els termes que fixa este conveni.

*Novena. Comissió de seguiment i control*

Per al seguiment de l’execució i el desenrotllament del present conveni es constituirà una comissió mixta de seguiment i control, integrada per dos representants de la Generalitat i dos de la Plataforma del Tercer Sector de la Comunitat Valenciana, que adequarà el seu funcionament al que disposen els articles 15 i següents de la Llei 40/2015, d’1 d’octubre, de règim jurídic del sector públic.

La comissió de seguiment i control estarà integrada:

Per part de la Vicepresidència i Conselleria de Servicis Socials, Igualtat i Vivenda, per la persona que exercisca la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials i una persona que exercisca la direcció d’un servici d’esta mateixa direcció general, designada pel director o directora general, que, així mateix, serà competent per a designar les persones que substituïsquen els titulars en l’òrgan col·legiat, si és el cas. A l’hora de designar els representants de la Generalitat, es procurarà la presència equilibrada de dones i hòmens, en aplicació del que establix la Llei orgànica 3/2007, de 22 de març, per a la igualtat efectiva de dones i hòmens, i el III Pla d’igualtat de dones i hòmens de l’Administració de la Generalitat, aprovat per mitjà de l’Acord de 8 d’agost de 2022, del Consell.

Per part de la Plataforma del Tercer Sector de la Comunitat Valenciana, la persona responsable de l’àrea de formació de l’entitat i una persona tècnica adscrita a esta àrea.

Sense perjuí que la comissió de seguiment convide, si és el cas, altres persones encarregades d’efectuar les activitats del conveni, pertanyents tant a la Plataforma del Tercer Sector de la Comunitat Valenciana com a la Generalitat.

La comissió de seguiment, que presidirà la persona que exercisca la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials, o la persona que la substituïsca, es constituirà en el termini de quinze dies a partir de l’entrada en vigor d’este conveni, i exercirà les funcions següents, de conformitat amb el que establix l’article 9 del Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre:

Supervisar l’execució del conveni, així com adoptar les decisions i dictar les instruccions necessàries amb la finalitat d’assegurar que les activitats convingudes es facen de manera correcta, inclosa, a este efecte, la solució, en primera instància, de les controvèrsies d’interpretació i compliment que es puguen plantejar respecte dels convenis subscrits.

Informar les parts dels retards i les incidències que es puguen presentar durant l’execució del conveni, així com, si és el cas, proposar les actualitzacions o les modificacions corresponents en les anualitats que es deriven del retard.

Emetre un informe o una valoració final sobre el grau de compliment dels objectius consignats en el conveni.

Les funcions de secretaria les exercirà la persona titular de la direcció d’un servici de la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Serveis Socials, o la persona que la substituïsca.

La comissió es reunirà almenys una vegada per any i totes les vegades que es considere necessari, a petició de qualsevol de les parts firmants del conveni.

Correspondrà a la comissió de seguiment vetlar pel compliment correcte del conveni i impulsar la realització de totes les actuacions que siguen necessàries per a desplegar-lo i executar-lo.

S’haurà de remetre a la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Serveis Socials una còpia de les actes, els acords o els informes que emeta la comissió en el desplegament i execució de les seues funcions.

*Dècima. Compatibilitat de la subvenció*

Esta ajuda és compatible amb la percepció per les entitats beneficiàries d’altres subvencions, patrocinis, ajudes, ingressos, o recursos procedents de qualsevol administració o ens públic o privat que finance les activitats subvencionades, encara que l’entitat beneficiària haurà de comunicar expressament a la Vicepresidència i Conselleria de Servicis Socials, Igualtat i Vivenda la sol·licitud i l’obtenció d’estos. La comunicació de l’obtenció d’altres ajudes s’haurà d’efectuar en el moment que en tinga coneixement l’entitat beneficiària i, en tot cas, abans de justificar l’aplicació dels fons concedits.

En el cas que les activitats es financen amb la subvenció i, a més, amb fons propis o altres subvencions o recursos, s’haurà d’acreditar l’import, la procedència i l’aplicació d’estos fons a les activitats subvencionades. En cap cas, la suma de totes les ajudes podrà superar el gasto efectuat. En el supòsit que excedisca el cost de l’activitat subvencionada, este fet donarà lloc a la minoració de la subvenció per a adequar-la al límit expressat i, si és el cas, a l’exigència de reintegrament de les quantitats percebudes de manera indeguda amb els interessos corresponents des de la data de percepció.

L’obtenció concurrent d’altres aportacions no declarades per la beneficiària donarà lloc a la resolució total de l’ajuda concedida.

*Onzena. Lloc de realització*

Les activitats objecte del conveni es realitzaran en les instal·lacions pròpies de la Plataforma del Tercer Sector de la Comunitat Valenciana o en qualsevol altre espai de la Comunitat Valenciana determinat de mutu acord per la Plataforma del Tercer Sector de la Comunitat Valenciana i la Vicepresidència i Conselleria de Servicis Socials, Igualtat i Vivenda, a través de la Direcció General de Gestió del Sistema Sociosanitari i de l’Institut Valencià de Formació, Investigació i Qualitat dels Servicis Socials.

*Dotzena. Confidencialitat*

Durant la vigència d’este conveni, així com després de la finalització o la resolució d’este per qualsevol causa, les parts es reconeixen un deure mutu de confidencialitat i s’obliguen a no divulgar cap informació confidencial que estiga relacionada amb l’altra part.

En cap cas pot efectuar-se la cessió o la transmissió de qualsevol dret de propietat intel·lectual per part de l’entitat. La propietat intel·lectual del material didàctic utilitzat en el desenrotllament de les accions objecte d’esta subvenció correspondrà als autors o autores, en els termes establits en la normativa en la matèria. No obstant això, la Generalitat tindrà dret a obtindre un exemplar en l’exercici de la seua funció de comprovació de l’activitat subvencionada, que no podrà divulgar ni utilitzar amb qualsevol altra finalitat.

*Tretzena. Transparència i tractament de dades de caràcter personal*

En compliment de la Llei 19/2013, de 9 de desembre, de transparència, accés a la informació pública i bon govern; la Llei 1/2022, de 13 d’abril, de transparència i bon govern de la Comunitat Valenciana, i l’article 18 de l’LGS, els subjectes beneficiaris de la subvenció hauran de complir les obligacions de transparència següents:

Esta entitat haurà de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

Perceba, durant el període d’un any, ajudes o subvencions públiques amb una quantia superior a 100.000 euros.

Perceba, durant el període d’un any natural, ajudes o subvencions de les entitats públiques de la Comunitat Valenciana que arreplega l’article 3 de la Llei 1/2022 en una quantia superior a 50.000 euros.

Les ajudes o les subvencions percebudes representen almenys el 40 % del total dels seus ingressos anuals, sempre que arriben, com a mínim, a la quantitat de 5.000 euros.

En particular, haurà de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. Esta publicació es farà per mitjà de la pàgina web de l’entitat, o bé mitjançant la plataforma TEP - Transparència Entitats Privades, de GVA Oberta, a la qual es pot accedir en [www.gvaoberta.gva.es/tep](http://www.gvaoberta.gva.es/tep).

Esta informació s’haurà de publicar a partir de l’any següent a l’any en què s’hagen superat els llindars establits i haurà de mantindre’s publicada durant, almenys, quatre anys naturals.

Sense perjuí de les obligacions que preveu l’apartat anterior, l’entitat beneficiària de la subvenció haurà de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguen objecte de subvenció, amb la inclusió del logotip de la Generalitat Valenciana en mitjans de difusió, com ara cartells, materials impresos, mitjans electrònics o audiovisuals i en qualsevol altre mitjà de publicitat que es duga a terme de l’activitat subvencionada.

L’entitat beneficiària de la subvenció està obligada a subministrar a l’entitat concedent, amb un requeriment previ, tota la informació que siga necessària perquè complisca les obligacions que preveu la Llei de transparència i que esta requerisca, en el termini de 15 dies hàbils des del requeriment. Una vegada transcorregut el termini conferit en el requeriment sense que este s’haja atés, l’òrgan que ha efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022.

Els nous conjunts de dades que es generen per la formalització i el desenrotllament de les subvencions que atorgue l’Administració de la Generalitat s’han de disposar, sempre que siga possible, com a conjunt de dades obertes.

La gestió d’esta subvenció comporta el tractament de dades de caràcter personal, de manera que són aplicables les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

En compliment del que disposa l’article 13 del reglament mencionat, la informació en matèria de protecció de dades és la següent:

Té la condició de responsable del tractament: Vicepresidència i Conselleria de Servicis Socials, Igualtat i Vivenda. Les dades del delegat o delegada de protecció de dades són les següents: passeig de l’Albereda, 16. 46447. València. Adreça electrònica: [qrn@hnr.wg](mailto:vgg@zfc.fi).

La finalitat del tractament de les dades personals serà la gestió de la concessió de subvencions.

Categories de dades: nom i cognoms, DNI/CIF/document identificatiu, adreça (postal i electrònica), firma o altres dades relacionades amb els documents presentats.

Les bases de legitimació general aplicables al tractament de dades seran les que regulen els apartats c i e de l’article 6.1 del Reglament general de protecció de dades (l’interés públic i l’obligació legal), en relació amb les normes específiques que regulen este procediment.

Les dades es comunicaran als destinataris o les categories de destinataris següents:

– La Base de dades nacional de subvencions i la Intervenció Delegada; tot això en compliment d’obligacions legals exigibles al responsable.

– Així mateix, es publicaran les subvencions concedides en el portal de transparència amb la indicació de l’import, l’objectiu o la finalitat i els beneficiaris.

El responsable podrà efectuar, en l’exercici de les seues competències, les verificacions necessàries per a comprovar l’exactitud de les dades declarades per la persona interessada i que estiguen en poder de les administracions públiques.

Les dades es conservaran durant el temps necessari per a complir la finalitat per a la qual s’hagen recaptat i per a determinar les possibles responsabilitats que es puguen derivar d’esta finalitat i del tractament de les dades, i de conformitat amb la normativa d’arxius i documentació.

No obstant això, les dades personals es podran conservar durant períodes més llargs sempre que es tracten exclusivament amb finalitats d’arxiu en interés públic, finalitats d’investigació científica o històrica o finalitats estadístiques, sense perjuí de l’aplicació de les mesures tècniques i organitzatives apropiades amb la finalitat de protegir els drets i les llibertats de la persona interessada.

En tot cas, la informació que es publique en el portal de transparència estarà disponible durant l’any de concessió i l’any següent; passat este termini, les dades deixaran de ser públiques en este portal.

La persona interessada té dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al seu tractament i a no ser objecte de decisions individuals automatitzades, de manera presencial o telemàtica, de conformitat amb el que preveu l’enllaç següent:

<https://sede.gva.es/va/inicio/procedimientos?id_proc=19931>.

Sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar a la Delegació de Protecció de Dades de manera presencial o telemàtica de conformitat amb el que es preveu en l’enllaç següent:

<https://sede.gva.es/va/inicio/procedimientos?id_proc=22279>.

Això sense perjuí de la possibilitat de reclamar davant de l’Agència Espanyola de Protecció de Dades.

Juntament amb la justificació de les ajudes, les persones beneficiàries hauran d’aportar la declaració responsable següent:

«He informat les persones de les quals aporte dades o documentació en este procediment de:

La comunicació d’estes dades a l’Administració per a tractar-les en l’àmbit de les seues competències i d’acord amb les finalitats del procediment.

La possibilitat que l’Administració faça consultes relacionades amb les seues dades per a comprovar, entre altres aspectes, la seua veracitat.

Del dret d’accés, rectificació, supressió, limitació del tractament o oposició que les assistixen en relació amb el tractament de les seues dades personals.

Així mateix, declare que, en el cas que esta consulta requerisca per llei una autorització de la persona les dades de la qual es consultaran, dispose d’esta autorització, que estarà disponible a requeriment de l’Administració en qualsevol moment».

*Catorzena. Requisits generals de responsabilitat social*

L’entitat beneficiària es compromet al fet que en l’admissió de l’alumnat i en la selecció del personal docent es respecte i s’implemente el principi d’igualtat entre dones i hòmens.

En tota la informació o la publicitat que es faça de l’activitat objecte de la subvenció s’utilitzarà un llenguatge no sexista.

Tots els materials, les imatges i la documentació evitaran les imatges discriminatòries de les dones.

La memòria d’actuació haurà d’incloure un informe que comprenga les mesures d’igualtat adoptades, l’impacte i les incidències, i les dades estaran desglossades pel sexe del nombre de persones usuàries o beneficiàries de la prestació subvencionada.

L’entitat beneficiària es compromet al fet que els materials que utilitze en les activitats formatives subvencionades siguen respectuosos amb el medi ambient.

Així mateix, la Plataforma del Tercer Sector de la Comunitat Valenciana haurà d’estar al corrent en el compliment del Reial decret legislatiu 1/2013, de 29 de novembre, pel qual s’aprova el text refós de la Llei general de drets de les persones amb discapacitat i de la seua inclusió social.

*Quinzena. Modificació i causes d’extinció*

El conveni es podrà modificar, a proposta de les parts, per mitjà de la subscripció de l’acord de modificació oportú, formalitzat abans que este finalitze. La modificació del conveni es produirà amb acord unànime dels firmants, en els termes que establix la Llei 40/2015, d’1 d’octubre, de règim jurídic del sector públic (LRJSP), en l’article 49.g.

Són causes d’extinció del conveni diferents de la conclusió del seu termini de vigència, segons l’article 51.2 de l’LRJSP:

El transcurs del termini de vigència del conveni sense que se n’haja acordat la pròrroga.

L’acord unànime de tots els firmants.

L’incompliment de les obligacions i els compromisos assumits per part d’algun dels firmants.

En este cas, qualsevol de les parts podrà notificar a la part incomplidora un requeriment perquè complisca, en un termini determinat, les obligacions o els compromisos que es consideren incomplits. Este requeriment es comunicarà al responsable del mecanisme de seguiment, vigilància i control de l’execució del conveni, així com a les altres parts firmants.

Si una vegada transcorregut el termini indicat en el requeriment persistix l’incompliment, la part que l’haja dirigit notificarà a les parts firmants la concurrència de la causa de resolució i el conveni es considerarà resolt. La resolució del conveni per esta causa pot comportar la indemnització dels perjuís causats si s’ha previst així.

4. Per decisió judicial declaratòria de la nul·litat del conveni.

5. Qualsevol altra causa diferent de les anteriors prevista en el conveni o en altres lleis.

En cas d’incompliment d’obligacions, el procediment que caldrà seguir serà el que establix l’article 51.2, lletra c, de l’LRJSP.

En els supòsits d’extinció d’este conveni per les causes citades anteriorment, les parts podran acordar la continuació i/o la finalització de les actuacions en curs d’execució que consideren oportunes, i establir un termini improrrogable per a finalitzar-les; una vegada haja transcorregut, caldrà realitzar la liquidació d’estes en els termes que s’establixen legalment.

Serà aplicable el que disposa l’article 52 de l’LRJSP, que regula els efectes de la resolució dels convenis.

*Setzena. Règim jurídic del conveni*

Este conveni és de caràcter administratiu i està exclòs de l’àmbit aplicable de la Llei 9/2017, de 8 de novembre, de contractes del sector públic, per la qual es traslladen a l’ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014.

En tot el que no estiga regulat expressament en este conveni, s’aplicarà el que es disposa en la Llei 40/2015, d’1 d’octubre, de règim jurídic del sector públic; la Llei general de subvencions; la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions; el Decret 176/2014, de 10 d’octubre, del Consell, pel qual es regulen els convenis que subscriga la Generalitat i el seu registre, i per la resta de normativa que resulte aplicable general, considerant el contingut i l’objecte d’este conveni.

La resolució de les qüestions litigioses que puguen sorgir en la interpretació i el compliment d’este s’hauran de resoldre per acord mutu entre les parts, per mitjà de la comissió de seguiment i control. A falta d’este acord, correspondrà el seu coneixement a l’orde jurisdiccional contenciós administratiu, de conformitat amb el que establix la Llei 29/1998, de 13 de juliol, reguladora de la jurisdicció contenciosa administrativa.

*Dessetena. Vigència*

Sense perjuí de la data de la seua firma, el present conveni tindrà efecte des de l’1 de gener fins al 30 de novembre de 2024.

*Dihuitena. Publicitat*

El text íntegre d’este conveni de col·laboració serà objecte de publicació en el portal de transparència de la Generalitat i en la pàgina web de la Plataforma del Tercer Sector de la Comunitat Valenciana, en virtut del que establix la Llei 1/2022, de 13 d’abril, de transparència i bon govern de la Comunitat Valenciana.

També es publicarà en el DOGV, segons l’article 9.3 de l’LGS, ja que es consideren bases reguladores segons l’article 168.1.a de la Llei 1/2015.

I en prova de conformitat de tot això, les dos parts firmen el present document mitjançant firma electrònica certificada, a un sol efecte, en el lloc i la data que s’indiquen més avall.

València, 16 d'octubre de 2024

Susana Camarero Benítez

Vicepresidenta i consellera de Servicis Socials, Igualtat i Vivenda

València, 6 d'octubre de 2024

Luis Vañó Gisbert

President de la Plataforma del Tercer Sector de la Comunitat Valenciana

Esta disposició conté annexos. Consulteu-ne la versió en PDF.